CELEX: 62011CN0313
Language: el
Date: 2011-06-21 00:00:00
Title: Υπόθεση C-313/11: Προσφυγή της 21ης Ιουνίου 2011 — Ευρωπαϊκή Επιτροπή κατά Δημοκρατίας της Πολωνίας

27.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 252/23
            
         Προσφυγή της 21ης Ιουνίου 2011 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-313/11)
   2011/C 252/44
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: D. Bianchi και A. Szmytkowska)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, απαγορεύοντας την εντός της Πολωνίας παραγωγή, εμπορία και χρησιμοποίηση γενετικώς τροποποιημένων ζωοτροφών και ορισμένων γενετικώς τροποποιημένων οργανισμών ως ζωοτροφών ή για την προσθήκη σε ζωοτροφές, παρέβη τις υποχρεώσεις που υπέχει από το άρθρο 16, παράγραφοι 5, 19, 20 και 34 του κανονισμού (ΕΚ) 1829/2003 του Ευρωπαϊκού Κοινοβουλίου και του Συμβουλίου (1)·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή προσάπτει στη Δημοκρατία της Πολωνίας ότι παρέβη τις υποχρεώσεις που υπέχει από τον κανονισμό 1829/2003, θεσπίζοντας τον νόμο περί τροφίμων ο οποίος απαγορεύει την εντός της Πολωνίας παραγωγή, εμπορία και χρησιμοποίηση γενετικώς τροποποιημένων ζωοτροφών και ορισμένων γενετικώς τροποποιημένων οργανισμών (ΓΤΟ) ως ζωοτροφών ή για την προσθήκη σε ζωοτροφές. Μετά την έκδοση του κανονισμού αυτού, ο οποίος προβλέπει πλήρη εναρμόνιση στον τομέα της εγκρίσεως των ζωοτροφών με ΓΤΟ σε επίπεδο Ευρωπαϊκής Ενώσεως, η Πολωνία δεν μπορεί να θεσπίζει νομικούς κανόνες που να απαγορεύουν στο έδαφός της την εμπορία, τη χρησιμοποίηση και την παραγωγή ζωοτροφών που αποτελούν αντικείμενο τέτοιας εγκρίσεως. Ειδικότερα, η Πολωνία παρέβη τις ακόλουθες διατάξεις:
   
               —
            
            
               το άρθρο 16, παράγραφος 5, του κανονισμού 1829/2003, κατά το οποίο η έγκριση για τη διάθεση στην αγορά, τη χρήση ή τη μεταποίηση ορισμένων ΓΤΟ για να χρησιμοποιηθούν ως ζωοτροφές ή μαζί με ζωοτροφές, ή ζωοτροφών που περιέχουν ΓΤΟ ή αποτελούνται από ΓΤΟ, μπορεί να χορηγείται, να απορρίπτεται, να ανανεώνεται, να τροποποιείται, να αναστέλλεται ή να ανακαλείται μόνο για τους λόγους που ορίζει ο κανονισμός και σύμφωνα με τις διαδικασίες που αυτός προβλέπει·
            
         
               —
            
            
               το άρθρο 19 του κανονισμού, που προβλέπει ότι η Επιτροπή είναι αρμόδια προς χορήγηση της σχετικής εγκρίσεως·
            
         
               —
            
            
               το άρθρο 20 του κανονισμού, το οποίο ορίζει ότι τα προϊόντα τα οποία διετίθεντο ήδη στην αγορά πριν από την έναρξη της ισχύος του κανονισμού 1829/2003 και είχαν λάβει σχετική άδεια βάσει της ισχύουσας νομοθεσίας, λογίζονται ως νομίμως κυκλοφορούντα βάσει του κανονισμού αυτού·
            
         
               —
            
            
               το άρθρο 34 του κανονισμού (ρήτρα για τα μέτρα προστασίας ή έκτακτης ανάγκης), το οποίο, λαμβανομένης υπόψη της πλήρους εναρμονίσεως στον σχετικό τομέα, αποτελεί τον μόνο τρόπο λήψεως επειγόντων μέτρων προς αναστολή ή τροποποίηση χορηγηθείσας εγκρίσεως.
            
         Εν προκειμένω, δεν έχει σημασία το ότι η έναρξη της ισχύος της επίμαχης απαγορεύσεως στο εθνικό δίκαιο έχει αναβληθεί, διότι καθαυτή η θέσπιση από τον νομοθέτη ασυμβίβαστων προς τις διατάξεις της Ευρωπαϊκής Ενώσεως επίμαχων διατάξεων και η δημοσίευσή τους συνιστούν παράβαση των υποχρεώσεων της Δημοκρατίας της Πολωνίας βάσει του εν λόγω κανονισμού.
   
      (1)  EE L 268, σ. 1.